**კომენტარები და მოსაზრებები „პარტნიორობა ღია მმართველობისთვის“ საქართველოს სამოქმედო გეგმასთან დაკავშირებით**

**ინფორმაციის თავისუფლების განვითრების ინსტიტუტი (IDFI)**

**01.02.2012**

აღნიშნული კომენტარები და მოსაზრებები შედგენილია იმ ფაქტობრივ მასალაზე დაყრდნობით, რომელიც „ინფორმაციის თავისუფლების განვითარების ინსტიტუტმა“ (IDFI) საჯარო ინფორმაციის სახით საქართველოს საგარეო საქმეთა სამინისტროდან მიიღო, კერძოდ კი 2012 წლის 4 იანვარს ჩვენს მიერ გაგზავნილი №20120103 განცხადების პასუხად 2012 წლის 24 იანვარს საქართველოს საგარეო საქმეთა სამინისტროდან მიღებული პასუხის დანართში მითითებული ქართული მხარის მიერ შემუშავებული სამოქმედო გეგმის პროექტზე დაყრდნობით.

საქართველოს სამოქმედო გეგმის პროექტის მიმოხილვის დაწყებამდე, აუცილებლად მიგვაჩნია ზოგადად მიმოვიხილოთ ინიციატივის „პარტნიორობა ღია მმართველობისთვის“ შექმნის წინაპირობები. აღნიშნული აუცილებელია, იმისთვის, რომ საფუძვლიანად იქნეს განსაზღვრული ქვეყნის პრიორიტეტები საერთაშორისო თანამშრომლობის ფორმატში საქართველოს ღირსეულად წარმოსაჩენად.

„ღია მმარელობის“ ინიციატივა დაკავშირებულია საჯარო მმართველობის ისეთ ახალ ფორმასთან, როგორიც არის ელექტრონული დემოკრატია. **ელექტრონული დემოკრატია დაფუძნებულია ელექტრონულ მმართველობაზე** და გულისხმობს თანამედროვე საინფორმაციო და საკომუნიკაციო ტექნოლოგიების ურთიერთქმედებას, მათ ადაპტირებას დემოკრატიული ფასეულობების უნივერსალურ სტანდარტებთან. ელ-დემოკრატია მოითხოვს მთავრობების, ამომრჩევლების, პოლიტიკური პარტიებისა და სოციალური ჯგუფების ელექტრონული ფორმით ჩართულობას დემოკრატიულ პროცესებში. მკვიდრდება ურთიერთქმედების და ანგარიშვალდებულების უფრო აქტიური და მაღალი სტანდარტი.

ელექტრონული დემოკრატია ამკვიდრებს ხელისუფალსა და მოქალაქეს შორის ურთიერთობის სრულიად ახალ ფორმებს:

* ელ-ჩართულობა (e-engagement) - საზოგადოების მონაწილეობა სახელმწიფო პოლიტიკის ფორმირებაში ელექტრონული ქსელების საშუალებით;
* ელ-კონსულტაცია (e-consultation) - ელექტრონული ინტერაქტივი საჯარო მოხელეებს, მოქალაქეებსა და დაინტერესებულ ჯგუფებს შორის;
* ელ-მმართულობა (e-controllership) - სახელმწიფო ორგანოების ხარჯების, საქმიანობისა და მომსახურების ხარისხის ელექტრონული მართვა და კონტროლი.

ამავე დროს ელექტრონული დემოკრატიის, ისევე როგორც წარმომადგენლობითი დემოკრატიის, ერთ-ერთი მნიშვნელოვანი ქვაკუთხედია ხელისუფლების გამჭვირვალობა, რადგანაც, მხოლოდ ურთიერთნდობაზე და ხელისუფლების ანგარიშვალდებულებაზე დაფუძნებულ საზოგადოებას ძალუძს დემოკრატიულ პრინციპებზე ფუნქციონირებადი სახელმწიფოს მართვა.

გვსურს აქვე აღვნიშნოთ, რომ ელექტრონული მმართველობის კონცეფცია, მისი თავდაპირველი სახით, **ნაკლებ ყურადღებას უთმობდა ელ-გამჭვირვალობის კომპონენტის განვითარებას**, ვინაიდან ორიენტირებული იყო ელექტრონული მომსახურების გაწევით ადმინისტრაციული ხარჯების შემცირებასა და მმართველობის ეფექტურობის ხარისხის გაუმჯობესებისკენ. ამის ერთ-ერთი მიზეზი შესაბამისი საკანონმდებლო ნორმების/რეგულაციების არ-არსებობაც იყო, რაც შექმნიდა ელექტრონული გამჭვირვალობის დამკვიდრებისთვის აუცილებელ სამართლებრივ ბაზას. თუმცა, 2008 წელს დაწყებულმა მსოფლიო ეკონომიკურმა კრიზისმა ბევრი რამ შეცვალა ამ მიმართულებით. პირველ რიგში ეს ცვლილებები გამოწვეული იყო ბიზნეს და სახელმწიფო სექტორისადმი საზოგადოების ნდობის უპრეცედენტო ვარდნით. სწორედ გლობალური ეკონომიკური კრიზისის ფონზე წამყვანი დემოკრატიული ქვეყნები დარწმუნდნენ ელ-გამჭვირვალობის ახალი სტანდარტების დამკვიდრების აუცილებლობაში. აღნიშნული ფორმულირებული იქნა აშშ-ის პრეზიდენტის ინოვაციური სტრატეგიაში „გამჭვირვალე და ღია მმართველობის ინიციატივა“ (Open Government Initiative).

საინტერესოა, რომ ეს ინიციატივა უპირველეს ყოვლისა შეეხო სამთავრობო ელექტრონული რესურსების გამჭვირვალობას. შემუშავებული დირექტივის მიხედვით **შეერთებული შტატების „ღია მმართველობის“ ინიციატივა ინტერნეტ სივრცეში განხორციელდა**. გამოცემულმა დირექტივამ დაავალდებულა ყველა სააგენტო და სახელმწიფო სტრუქტურა განევითარებინათ ღიაობის პოლიტიკა ოთხი ძირითადი მიმართულებით:

1. **საჯარო ინფორმაციის გამოქვეყნება ელექტრონულ ფორმატში** - *საჯარო ინფორმაცია უნდა გამოქვეყნდეს დროულად და მოსახლეობისთვის ხელმისაწვდომ ფორმატში.* *ამავე დროს, საჯარო ინფორმაციის პროაქტიულად გამოქვეყნებამ ხელი უნდა შეუწყოს საჯარო ინფორმაციის ოფიციალურ გამოთხოვნათა რიცხვის კლებას (FOIA). ყველა სახელმწიფო სტრუქტურას დაევალა საკუთარ ვებ-გვერდზე შეექმნა ღია მმარელობის ცალკე განყოფილება* [*http://www.[agency].gov/open*](http://www.[agency].gov/open)*;*
2. **გამოქვეყნებული ინფორმაციის ხარისხობრივი გაუმჯობესება -** *კონტროლის მექანიზმების შექმნა სამთავრობო ინფორმაციის ხარისხობრივ მაჩვენებლებზე, ინფორმაციის ობიექტურობის შეფასება;*
3. **ღია მმართველობის მიდგომის შექმნა და ინსტიტუციონალიზაცია -** *თითოეულმა სახელმწიფო სტრუქტურამ უნდა შექმნას და დანერგოს ღია მთავრობის საკუთარი სტრატეგია. ინიციატივის კოორდინაციისთვის უნდა შეიქმნას „ღია მთავრობის“ მართვის პანელი* [*www.whitehouse.gov/open*](http://www.whitehouse.gov/open)*;*
4. **ღია მმართველობის პოლიტიკის ლოგიკური ჩარჩოს შექმნა -** *ღია მმართველობის იდეის ხორცშესხმისთვის ინოვაციური ტექნიკური მიღწევების პრაქტიკული დანერგვა, ხელისუფლებასა და საზოგადოებას შორის კომუნიკაციის ხარისხის გაუმჯობესება.*

პრეზიდენტ ბარაკ ობამას ინიციატივისა და „მართვისა და ბიუჯეტირების ოფისის“ დირექტივის შესაბამისად შეერთებულ შტატებში განხორციელდა რამდენიმე მნიშვნელოვანი **ელექტრონული პროექტი**, რამაც მნიშვნელოვნად აამაღლა გამჭვირვალობის ხარისხი აშშ-ში და განამტკიცა პრეზიდენტის ადმინისტრაციის ანგარიშვალდებულება საკუთარი მოქალაქეების მიმართ:

* პირველად გამოქვეყნდა თეთრი სახლის ყველა ვიზიტორის/სტუმრის სია. ამ ელექტრონული მონაცემთა ბაზის საშუალებით ამერიკელებს საშუალება აქვთ ნახონ თუ ვის მოსაზრებებს უსმენს თეთრი სახლის ადმინისტრაცია პოლიტიკის ფორმირებისა და დაგეგმვის პროცესში; <http://www.whitehouse.gov/briefing-room/disclosures/visitor-records>
* ასევე, პირველად გამოქვეყნდა ონლაინ ფორმატში საჯარო ინფორმაცია პრეზიდენტის ადმინისტრაციის თანამშრომელთა ფინანსური ანაზღაურების შესახებ და შესაძლებელი გახდა ადმინისტრაციაში დასაქმებული საჯარო მოხელეების წლიური ფინანსური ანგარიშების მიღებაც; <http://www.whitehouse.gov/briefing-room/disclosures/annual-records/2010>
* შეიქმნა ონლაინ რესურსი, სადაც მომხმარებელს საშუალება აქვს დეტალურად გაეცნოს „ამერიკის ეკონომიკური გაჯანსაღებისა და რეინვესტიციის აქტის“ (The American Recovery and Reinvestment Act of 2009) თანახმად სახელმწიფოს მიერ დაფინანსებულ პროექტებსა და მათ ფინანსურ ანგარიშგებას (787 მილიარდი აშშ დოლარი) - [www.recovery.gov](http://www.recovery.gov);
* 2009 წლის მაისში დაიწყო პრეზიდენტის ადმინისტრაციის მიერ ინიცირებული მასშტაბური პროექტი - „მონაცემთა ელექტრონული ბაზა - [www.data.gov](http://www.data.gov).“ პროექტის ფარგლებში შექმნილ ვებ-რესურსზე ელექტრონულ ფორმატში თავსდება აშშ-ის მთავრობის სხვადასხვა დეპარტამენტებისა და სააგენტოების განკარგულებაში მყოფი საჯარო მონაცემები. ვებ-პორტალზე უკვე თავმოყრილია 167 000 სხვადასხვა ცნობა ფედერალური მთავრობის საქმიანობის შესახებ. ასეთი უნივერსალური ელექტრონული მონაცემთა ბაზა, დაფუძნებული ერთი სარკმლის პრინციპზე, მომხმარებელს უადვილებს ინფორმაციის მიღებას ხელისუფლების სტრუქტურებში აკუმულირებული მნიშვნელოვანი მონაცემების შესახებ. ასევე აღსანიშნავია ის ფაქტიც, რომ მიმდინარეობს მონაცემთა ბაზის რეგულარული გაუმჯობესება მომხმარებელთა სურვილებისა და რჩევების გათვალისწინებით.
* შეერთებული შტატების მოქალაქეებს საშუალება აქვთ ისარგებლონ ონლაინ რესურსით - [www.usaspending.gov](http://www.usaspending.gov). მონაცემთა ბაზა მოიცავს ინფორმაციას ამერიკის მთავრობის მიერ გაცემული გრანტების, კონტრაქტების, ფინანსური დახმარებების და სხვა ხარჯვითი საქმიანობის შესახებ. ნებისმიერ მსურველს საშუალება აქვს გაეცნოს ფედერალური ბიუჯეტიდან გამოყოფილი ასიგნებების განკარგვის ოფიციალურ მონაცემებს, რაც ამკვიდრებს ხელისუფლების ანგარიშვალდებულების ახალ სტანდარტს და აღრმავებს ნდობას მოსახლეობასა და მმართველ ელიტას შორის.
* კიდევ ერთი მნიშვნელოვანი ინოვაცია ამოქმედდა 2009 წლის ივნისიდან. შეიქმნა სპეციალური ვებ-რესურსი [www.it.usaspending.gov](http://www.it.usaspending.gov), სადაც აისახება ამერიკის მთავრობის მიერ საინფორმაციო ტექნოლოგიების (IT) სფეროში ინვესტირებული თანხების ოდენობა (ყოველწლიურად დაახლოებით 78 მილიარდი აშშ დოლარი) და მოცემულია დაფინანსებული პროექტები, პროგრამები და მიმართულებების ჩამონათვალი. საინფორმაციო ტექნოლოგიების მართვის პანელი საშუალებას აძლევს IT სპეციალისტებს თვალყური ადევნონ სფეროს განვითარებას, მონაწილეობა მიიღონ სხვადასხვა განხილვებში, კორექტივები შეიტანონ პროექტების დაგეგმვისა და განხორციელების პროცესში.
* გადასახადების გადამხდელებს ამერიკაში შესაძლებლობა აქვთ თვალყური ადევნონ სახელმწიფოს მიერ საგარეო დახმარებაზე გაწეულ ფინანსურ დანახარჯებს, განვითარების დინამიკას, არსებულ სტატისტიკურ მონაცემებს. ინფორმაციის მოძიება შესაძლებელია ამერიკის შეერთებული შტატების საერთაშორისო განვითარების სააგენტოს მიერ სპეციალურად ამ მიზნით შექმნილ ვებ-გვერდზე - [www.foreignassistance.gov](http://www.foreignassistance.gov).
* „ღია მმართველობის“ ინიციატივის ფარგლებში აშშ-ის ხელისუფლება დიდ ყურადღებას უთმობს არა მარტო საკუთარ გამჭვირვალობას და ანგარიშვალდებულებას საზოგადოების წინაშე, არამედ პოლიტიკის დაგეგმვის პროცესში მოქალაქეთა მონაწილეობის გააქტიურებასაც. ამ მიმართულებით შექმნილია და ფუნქციონირებს მრავალი ინოვაციური ვებ-რესურსი, სადაც როგორც ჩვეულებრივ მოქალაქეებს, ისე სპეციალისტებსა და საჯარო მოხელეებს საშუალება აქვთ მიაწვდინონ საკუთარი მოსაზრებები და იდეები სახელმწიფო ორგანოებს. მაგალითად, ვებ-რესურსის - [www.challenge.gov](http://www.challenge.gov) გამოყენებით შეერთებული შტატების სხვადასხვა სახელმწიფო ორგანოები აქვეყნებენ იდეათა კონკურსებს - დარგების განვითარებაზე მიმართულ კონკრეტულ პროექტებზე. საჯარო მოხელეებს შეუძლიათ თავისუფლად გამოიყენონ ეს ვებ-გვერდი ინოვაციური იდეების განხორციელებისათვის და ამისთვის ხანდახან ფულადი ჯილდოებიც მიიღონ. ამავე დროს, მათ თავად შეუძლიათ შესთავაზონ სახელმწიფო უწყებას კონკრეტული წინადადებები.
* იდეების ურთიერთ გაცვლა ხდება არა მხოლოდ ფედერალური მნიშვნელობის ვებ-რესურსების გამოყენებით, არამედ კონკრეტული სახელმწიფო უწყებების ვებ-გვერდების მეშვეობითაც. მაგალითად, აშშ-ის სახელმწიფო დეპარტამენტის ვებ-პროექტი „აზრების სივრცე 2.0“ – Opinion Space 2.0 ([www.state.gov/opinionspace/](http://www.state.gov/opinionspace/)) ყველა მსურველს უქმნის შესაძლებლობას დააფიქსიროს საკუთარი მოსაზრება ამერიკის საგარეო პოლიტიკის მიმართულებებისა და ამოცანების შესახებ. დღეისთვის უკვე 24 სხვადასხვა დეპარტამენტი იყენებს საკუთარ ვებ-გვერდზე IdeaScale ([www.ideascale.com](http://www.ideascale.com)) - აპლიკაციას, რაც საშუალებას აძლევს კონკრეტული სამთავრობო ონლაინ რესურსის დამთვალიერებელს გამოხატოს და დააფიქსიროს საკუთარი მოსაზრება რომელიმე მისთვის მნიშვნელოვან საკითხზე ღია მმართველობის პოლიტიკის განვითარებასთან დაკავშირებით.
* იმისთვის, რომ მომხმარებლისთვის გამარტივდეს წვდომა მთავრობის მიერ ინიცირებულ სხვადასხვა ონლაინ პროექტებზე და სერვისებზე, შეიქმნა და ფუნქციონირებს მასშტაბური ვებ-პორტალი [www.usa.gov](http://www.usa.gov). მისი მეშვეობით გამარტივებულია ყველა იმ ინფორმაციულ რესურსთან წვდომა, რომლის ადმინისტრირებასაც ინტერნეტ სივრცეში უზრუნველყოფს ამერიკის მთავრობა, სხვადასხვა დეპარტამენტები და სააგენტოები. ვებ-პორტალი ზრდის ხელმისაწვდომობას საინფორმაციო სივრცეში გაბნეული ელექტრონული სერვისებისა და საჭირო ცნობების გამოყენების მსურველთათვის და, ფაქტობრივად, ამერიკის ვირტუალურ კარიბჭეს წარმოადგენს.

ზემოთ ჩვენ განვიხილეთ მხოლოდ არასრული სია იმ ვებ-პროექტებისა, რომელთა განვითარებაც აქტიურად მიმდინარეობს აშშ-ის ფედერალური მთავრობის მიერ გამჭვირვალობის, ანგარიშვალდებულების, მოქალაქეთა სოციალურ-პოლიტიკურ პროცესებში ჩართულობის დონის ასამაღლებლად. აქვე გვინდა აღვნიშნოთ, რომ ეს ძალიან მწირი ჩამონათვალია არსებული ონლაინ პროექტებისა და ცალკეული სახელმწიფო უწყებები, საკუთარი კომპეტენციის ფარგლებში, ცენტრალური ხელისუფლების დირექტივების გარეშეც, ნერგავენ ახალ ტექნოლოგიებს, გადაწყვეტილებებს, კომუნიკაციურ ტექნოლოგიებს, იყენებენ სოციალურ მედიას, აქვეყნებენ „ღია მმართველობის“ ანგარიშებს, აუმჯობესებენ საკუთარ ვებ-რესურსებს - ღიაობის, ანგარიშვალდებულების, გამჭვირვალობის და ჩართულობის პრინციპებზე დაყრდნობით.

შეგვიძლია დარწმუნებით განვაცხადოთ, რომ **„პარტნიორობა ღია მმართველობისთვის“ გულისხმობს თანამედროვე ტექნოლოგიების გამოყენებით ღიაობისა და გამჭვირვალობის ახალი სტანდარტების დამკვიდრებას.** სწორედ აღნიშნული მიდგომები დაედო საფუძვლად ღია მმართველობის დეკლარაციას და ფორმულირებული იქნა ოთხი ძირითადი მიდგომით:

1. მთავრობის საქმიანობის შესახებ არსებული ინფორმაციის მეტი ხელმისაწვდომობა (Increasing the availability of information about governmental activities);
2. სამოქალაქო ჩართულობის მხარდაჭერა (Supporting civic participation);
3. საჯარო სექტორის გამჭვირვალობის ხარისხის გაუმჯობესება ეთიკური სტანდარტებისა და კოდექსის იმპლემენტაციით (Implementing the highest standards of professional integrity throughout our administrations);
4. თანამედროვე ტექნოლოგიების გამოყენებით ინფორმაციის გავრცელების, გაზიარების, სამოქალაქო ჩართულობისა და თანამშრომლობის ხელშეწყობა (Increasing access to new technologies for openness and accountability).

**სწორედ აღნიშნულ მიდგომებზე დაყრდნობით იქმნება „პარტნიორობა ღია მმართველობისთვის“ ფორმატში ჩართული სახელმწიფოების სამოქმედო გეგმები** და შესაბამისად საქართველოს სამოქმედო გეგმაც დეკლარირებული პრინციპების გათვალისწინებით უნდა იქნეს შედგენილი.

**„პარტნიორობა ღია მმართველობისთვის“ საქართველოს სამოქმედო გეგმის ანალიზი**

„პარტნიორობა ღია მმართველობისთვის“ ოფიციალურ ვე-გვერდზე (<http://www.opengovpartnership.org/ogp-action-plan-template>) გამოქვეყნებული მოთხოვნების შესაბამისად წევრი ქვეყნების სამოქმედო გეგმები სამი ნაწილისგან უნდა შედგებოდეს.

1. სამოქმედო გეგმის შესავალი ნაწილში აღწერილი უნდა იყოს თუ რატომ არის მნიშვნელოვანი ქვეყნისთვის ღია მმართველობის ინიციატივაში ჩართვა და ქვეყნისთვის რა სტრატეგიული გამოწვევების გადაჭრას ემსახურება შემუშავებული სამოქმედო გეგმა.
2. სამოქმედო გეგმის მეორე ნაწილში აღწერილი უნდა იყოს ის მიღწევები რომლებიც გააჩნია ქვეყანას ღია მმართველობის დეკლარირებული პრინციპების შესაბამისად.
3. სამოქმედო გეგმის მესამე ნაწილი კი უშუალოდ იმ ვალდებულებების აღწერას უნდა დაეთმოს, რომელთა განხორციელებასაც წევრი ქვეყანა აპირებს მომავალი **ორი წლის** განმავლობაში.

**საქართველოს სამოქმედო გეგმა 6 ძირითადი მიმართულებით არის შედგენილი:**

1. გამჭვირვალე და ეფექტური საჯარო სამსახური

* „იუსტიციის სახლების" კონცეფციის შემუშავება და რეალიზაცია - სხვადასხვა სერვისების გაერთიანება „ერთი "სივრცის" პრინციპით.
* დეკლარირების ერთიანი ელექტრონული სისტემის დანერგვა და მონიტორინგი.
* საჯარო სამსახურში ადამიანური რესურსების მართვის ელექტრონული სისტემის შემუშავება და დანერგვა.
* საჯარო დაწესებულებათა ვებ-გვერდებზე ინფორმაციის პროაქტიულად გამოქვეყნების მიზნით შესაბამისი ნუსხის განსაზღვრა.
* სპეციალური სასწავლო პროგრამის - „ეთიკა სახელმწიფო სამსახურში" - შემუშავება და მისი სწავლება.

1. გამჭვირვალე სახელმწიფო შესყიდვები

* ტენდერების განხორციელება ელექტრონული სისტემის მეშვეობით.
* სახელმწიფო შესყიდვების წლიური გეგმებისა და განხორციელებული სახელმწიფო შესყიდვების შესახებ ანგარიშების ელექტრონული სისტემის მეშვეობით წარდგენის მექანიზმის შემუშავება და დანერგვა.
* ელექტრონული ვაჭრობის (e-commerce) დანერგვა (ელექტრონული კატალოგები, ელექტრონული შეკვეთები და ელექტრონული ფაქტურები).

1. გამჭვირვალე სახელმწიფო ფინანსები

* საგადასახადო დეკლარაციების ელექტრონულად წარდგენის მექანიზმის შემუშავება.
* პროგრამული ბიუჯეტის ეტაპობრივი დანერგვა.
* ბიუჯეტის ელექტრონული პროგრამის შემუშავება.
* საგადასახადო ანგარიშ-ფაქტურების ელექტრონულად გამოწერისა და წარდგენის მექანიზმის შემუშავება.
* საქართველოსათვის გამოყოფილი უცხოური დაფინანსებისათვის ფინანსური და შესაბამისობის აუდიტის სახელმძღვანელოს შემუშავება და დანერგვა.
* საქართველოსათვის გამოყოფილი უცხოური დაფინანსებისათვის ეფექტიანობის აუდიტის სახელმძღვანელოს შემუშავება და დანერგვა.

1. გამჭვირვალე კერძო სექტორი

* ელექტრონულ აუქციონზე გადასვლა.
* საპრივატიზებო ობიექტების ელექტრონული ბაზის ფორმირება და მონაცემთა ბაზაში განახლებაზე დაშვების უფლების მინიჭება კერძო სექტორის წარმომადგენლისათვის.
* საკანონმდებლო ბაზის დანერგვა, რომელიც უზრუნველყოფს მედიის მფლობელებისა და ფინანსების შესახებ ინფორმაციის გამჭვირვალობას.
* კომერციული ბანკების ფინანსური მდგომარეობის გამჭვირვალობის უზრუნველყოფის მიზნით „კომერციული ბანკის ფინანსური მდგომარეობის გამჭირვალობის შესახებ" განახლებული წესის შემუშავება.
* სადაზღვევო კომპანიების მიერ საერთაშორისო სტანდარტების შესაბამისი ფინანსური ანგარიშგების სტანდარტების შესახებ წესის დამტკიცება.

1. მართლმასჯულების დახვეწილი სისტემა

* ნაფიც მსაჯულთა სასამართლოს მოქმედების არეალის გაფართოება (განვრცობა დანაშაულისა და ტერიტორიის მიხედვით).
* მოსამართლეთა უვადო დანიშვნის მიზნით საქართველოს კონსტიტუციაში ცვლილებების განხორციელება.
* სასამართლოთა ერთიან კომპიუტერულ სისტემაში ჩაბმა.
* საქმისწარმოების კომპიუტერული პროგრამის შექმნა და დანერგვა.

1. პოლიტიკურ პარტიათა დაფინანსების გამჭვირვალობა

* კონტროლის პალატის განსაზღვრა პოლიტიკური პარტიების დაფინანსების მონიტორინგის განმახორციელებელ ორგანოდ და აღიჭურვოს იგი შესაბამისი მანდატით, უფლებამოსილებით ასევე ადეკვატური რესურსებით, რაც აუცილებელია პოლიტიკური პარტიების და საარჩევნო კამპანიების დაფინანსების ეფექტური კონტროლისასთვის.
* პოლიტიკური პარტიების ფინანსური დეკლარაციის სტანდარტული ფორმის შემუშავება.
* პოლიტიკური პარტიების დაფინანსების აუდიტის სტანდარტის დადგენა.
* პოლიტიკური პარტიების ფინანსური დეკლარაციებისა და აუდიტის დასკვნების გამოქვეყნება.
* პოლიტიკურ პარტიათა შემოწირულობებზე ლიმიტების დაწესება.
* პოლიტიკურ პარტიათა დაფინანსების გამჭვირვალობის უზრუნველყოფა და საიდუმლო შემოწირულობათა აკრძალვა.
* იურიდიული პირისათვის პოლიტიკური პარტიის დაფინანსების აკრძალვა.

ჩვენი აზრით, ჩვენს ხელთ არსებული საქართველოს სამოქმედო გეგმა განხორციელებული და განსახორციელებელი ღონისძიებების/პროექტების მხოლოდ **პუნქტობრივი ჩამონათვალის ნაზავს წარმოადგენს და სამწუხაროდ არ ატარებს კონცეპტუალური დოკუმენტის ხასიათს.** ამავე დროს შესამჩნევია ორი გარემოება:

1. სამოქმედო გეგმაში ჩამოყალიბებული პუნქტების უმეტესობა რეალურად **უკვე განხორციელებულია** საქართველოს მთავრობის მიერ. შესაბამისად ჩვენის აზრით უპრიანი იქნებოდა მათი განთავსება სამოქმედო გეგმის იმ ნაწილში სადაც აღწერილი უნდა იყოს წევრი სახელმწიფოს მიერ ღია მმართველობის პრინციპებიდან გამომდინარე დღემდე გადადგმული ნაბიჯები.
2. მეორე მნიშვნელოვანი გარემოება, რაც გამოვლინდა საქართველოს სამოქმედო გეგმის ანალიზისას, არის ის, რომ ჩამოყალიბებული პუნქტების უმეტესობა უფრო **კარგი მმართველობის (Good Governance)** სფეროს განეკუთვნება, ვიდრე **ღია მმართველობის (Open Governance)** სფეროს. რა თქმა უნდა, ღია მმართველობის კონცეფციის ხორცშესხმა თავისთავში გულისხმობს კარგი მმართველობის ინსტიტუციურ დანერგვასა და განვითრებას, მაგრამ თანამშრომლობის აღნიშნული საერთაშორისო ფორმატი, პირველ რიგში, **მიმართულია წევრ ქვეყნებში გამჭვირვალე და ჩართულობაზე ორიენტირებული გარემოს ჩამოყალიბებაზე**.

აღნიშნული გარემოებებიდან გამომდინარე ჩვენ ვფიქრობთ, რომ საქართველოს სამოქმედო გეგმაში შესატანია სტრუქტურული ცვლილებებიც. კერძოდ გეგმაში ჩამოყალიბებული ის პუნქტები, რომლებიც უკვე განხორციელდა ან/და რომელთა განხორციელებაც უკვე საჯაროდ დეკლარირებულია უნდა გატანილი იქნეს სამოქმედო გეგმის შესავალ ნაწილში - **Efforts to Date**:

* „იუსტიციის სახლების" კონცეფციის შემუშავება და რეალიზაცია - სხვადასხვა სერვისების გაერთიანება „ერთი "სივრცის" პრინციპით.
* დეკლარირების ერთიანი ელექტრონული სისტემის დანერგვა და მონიტორინგი.
* ტენდერების განხორციელება ელექტრონული სისტემის მეშვეობით.
* საგადასახადო დეკლარაციების ელექტრონულად წარდგენის მექანიზმის შემუშავება.
* პროგრამული ბიუჯეტის ეტაპობრივი დანერგვა.
* ბიუჯეტის ელექტრონული პროგრამის შემუშავება.
* ელექტრონულ აუქციონზე გადასვლა.
* საპრივატიზებო ობიექტების ელექტრონული ბაზის ფორმირება.
* საკანონმდებლო ბაზის დანერგვა, რომელიც უზრუნველყოფს მედიის მფლობელებისა და ფინანსების შესახებ ინფორმაციის გამჭვირვალობას.

ჩვენ, აგრეთვე ვთვლით, რომ საქართველოს სამოქმედო გეგმით განსაზღვრული ის პუნქტები, რომლებიც კარგი მმართველობისა და ელ.მმართველობის სფეროს ეკუთვნიან თავმოყრილნი უნდა იქნენ ცალკე მიმართულების ბლოკში, რომელსაც შეიძლება ეწოდოს **ანგარიშვალდებული** **და** **ეფექტური საჯარო და კერძო სექტორი**:

* საჯარო სამსახურში ადამიანური რესურსების მართვის ელექტრონული სისტემის შემუშავება და დანერგვა.
* სპეციალური სასწავლო პროგრამის - „ეთიკა სახელმწიფო სამსახურში“ - შემუშავება და მისი სწავლება.
* სახელმწიფო შესყიდვების წლიური გეგმებისა და განხორციელებული სახელმწიფო შესყიდვების შესახებ ანგარიშების ელექტრონული სისტემის მეშვეობით წარდგენის მექანიზმის შემუშავება და დანერგვა.
* ელექტრონული ვაჭრობის (e-commerce) დანერგვა (ელექტრონული კატალოგები, ელექტრონული შეკვეთები და ელექტრონული ფაქტურები).
* საგადასახადო ანგარიშ-ფაქტურების ელექტრონულად გამოწერისა და წარდგენის მექანიზმის შემუშავება.
* საქართველოსათვის გამოყოფილი უცხოური დაფინანსებისათვის ფინანსური და შესაბამისობის აუდიტის სახელმძღვანელოს შემუშავება და დანერგვა.
* საქართველოსათვის გამოყოფილი უცხოური დაფინანსებისათვის ეფექტიანობის აუდიტის სახელმძღვანელოს შემუშავება და დანერგვა.
* სადაზღვევო კომპანიების მიერ საერთაშორისო სტანდარტების შესაბამისი ფინანსური ანგარიშგების სტანდარტების შესახებ წესის დამტკიცება.
* სასამართლოთა ერთიან კომპიუტერულ სისტემაში ჩაბმა.
* საქმისწარმოების კომპიუტერული პროგრამის შექმნა და დანერგვა.

ჩვენი აზრით, რიგი იმ დებულებებისა, რომლებიც შესულია საქართველოს სამოქმედო გეგმაში არ შეესაბამება „პარტნიორობა ღია მმართველობისთვის“ დეკლარირებულ პრინციპებს, მიუხედავად იმისა, რომ ისინი თავისთავად პოზიტიურ ან მნიშვნელოვან ცვლილებებებად შეიძლება ჩავთვალოთ. შესაბამისად ვთვლით, რომ უკეთესი იქნება, თუ ქვემოთმოყვანილი პუნქტები არ იქნებოდა დაფიქსირებული საქართველოს სამოქმედო გეგმაში:

* ნაფიც მსაჯულთა სასამართლოს მოქმედების არეალის გაფართოება (განვრცობა დანაშაულისა და ტერიტორიის მიხედვით).
* მოსამართლეთა უვადო დანიშვნის მიზნით საქართველოს კონსტიტუციაში ცვლილებების განხორციელება.
* კონტროლის პალატის განსაზღვრა პოლიტიკური პარტიების დაფინანსების მონიტორინგის განმახორციელებელ ორგანოდ და აღიჭურვოს იგი შესაბამისი მანდატით, უფლებამოსილებით ასევე ადეკვატური რესურსებით, რაც აუცილებელია პოლიტიკური პარტიების და საარჩევნო კამპანიების დაფინანსების ეფექტური კონტროლისასთვის.
* პოლიტიკური პარტიების დაფინანსების აუდიტის სტანდარტის დადგენა.
* პოლიტიკური პარტიების ფინანსური დეკლარაციის სტანდარტული ფორმის შემუშავება.
* პოლიტიკურ პარტიათა შემოწირულობებზე ლიმიტების დაწესება.
* პოლიტიკურ პარტიათა დაფინანსების გამჭვირვალობის უზრუნველყოფა და საიდუმლო შემოწირულობათა აკრძალვა.
* იურიდიული პირისათვის პოლიტიკური პარტიის დაფინანსების აკრძალვა.

ჩვენ, აგრეთვე, მიგვაჩნია, რომ აუციელებალია სამოქმედო გეგმაში აისახოს ის ძირითადი მიღწევები, რომლებიც ღია მმართველობის საერთაშორისო პრინციპებიდან გამომდინარე დღესდღეობით საქართველოში უკვე დანერგილია. ჩვენის აზრით, ღიაობის პოლიტიკის ყველაზე წარმატებული და სამოქმედო გეგმაში ხაზგასასმელი პროექტებია:

1. თანამდებობის პირთა ქონებრივი მდგომარეობის დეკლარირების ერთიანი ელექტრონული სისტემის საჯარო ხელმისაწვდომობა - [www.declaration.ge](http://www.declaration.ge)
2. სახელმწიფო შესყიდვების ერთიანი ელექტრონული სისტემის წარმატებული იმპლემენტაცია - [www.tenders.procurement.gov.ge](http://www.tenders.procurement.gov.ge)
3. საქართველოს ნორმატიული აქტების ელექტრონული ბაზის საჯარო ხელმისაწვდომობა - [www.matsne.gov.ge](http://www.matsne.gov.ge)
4. პოლიტიკური გაერთიანებებისა და საარჩევნო სუბიექტების ფინანსური ანგარიშების ხელმისაწვდომობა - <http://old.cec.gov.ge/financial/>
5. სახელმწიფო ბიუჯეტის და საბიუჯეტო მაჩვენებლების შესახებ არსებული ინფორმაციის ხელმისაწვდომობა - [www.mof.ge](http://www.mof.ge)
6. საქართველოს უზენაესი სასამართლოს მიერ მიღებული გადაწყვეტილებების მონაცემთა ბაზა - <http://prg.supremecourt.ge/>

ვფიქრობთ, რომ ზემოაღნიშნული საზოგადოებრივად მნიშვნელოვანი საჯარო ინფორმაციის ხელმისაწვდომობა, რომელიც უკვე განხორციელდა საქართველოში, რეალური წინაპირობაა ღიაობის პროექტების განსავითარებლად.

**IDFI-ის წინადადებები „პარტნიორობა ღია მმართველობისთვის“ საქართველოს სამოქმედო გეგმის შინაარსობრივ ნაწილთან დაკავშირებით**

საკუთარი გამოცდილებასა და საერთაშორისო პრაქტიკაზე დაყრდნობით „ინფორმაციის თავისუფლების განვითარების ინსტიტუტი“ მიზანშეწონილად მიიჩნევს საქართველოს „პარტნიორობა ღია მმართველობისთვის“ საქართველოს სამოქმედო გეგმას ცალკე მიმართულებად დაემატოს **„საჯარო ინფორმაციის ხელმისაწვდომობა“** და **„სამოქალაქო ჩართულობა.“**

აღნიშნული მიმართულებების განვითარების მიზნით ჩვენ აუცილებლად მივიჩნევთ შემდგომი მნიშვნელოვანი ინიციატივების განხორციელებას:

* **„საჯარო ინფორმაციის ხელმისაწვდომობა“**

1. საქართველოს ზოგად ადმინისტრაციული კოდექსის მესამე თავის (ინფორმაციის თავისუფლება) შესაბამისობაში მოყვანა თანამედროვე მოთხოვნებთან, კერძოდ:

* საჯარო ინფორმაციის ელექტრონულად მოთხოვნის, გაცემისა და მიღებისთვის აუცილებელი საკანონმდებლო ცვლილებების შემუშავება და იმპლემენტაცია;
* საჯარო ინფორმაციის საჯარო რეესტრის შინაარსობრივი და ტექნიკური მახასიათებლების დაზუსტება, ღიაობის პრინციპებიდან გამომდინარე აღნიშნული ნორმის ეფექტური დამკვიდრებისათვის;
* საჯარო ინფორმაციის ხელმისაწვდომობის უზრუნველყოფაზე პასუხისმგებელი პირების ინსტიტუციური დამოუკიდებლობისა და პასუხისმგებლობის ახლებური განსაზღვრების დამკვიდრება;

1. საჯარო ინფორმაციის პროაქტიულად გამოქვეყნება და ღიაობის პრინციპებიდან გამომდინარე საქართველოს საჯარო ელექტრონული სივრცის რეფორმირება:

* საქართველოს პრემიერ მინისტრის (ან საქართველოს პრეზიდენტის) ბრძანებულების პროექტის შემუშავება სახელმწიფო დაწესებულებების ოფიციალურ ვებ-გვერდებზე საჯარო ინფორმაციის პროაქტიულად გამოქვეყნების ნუსხისა და გამოქვეყნების ტექნიკური სტანდარტების განსასაზღვრად;
* ადმინისტრაციული ორგანოების ოფიციალურ ვებ-გვერდებზე საჯარო ინფორმაციის პროაქტიულად გამოქვეყნებისა და ვებ-გვერდების ტექნიკური სტანდარტების ეტაპობრივი დანერგვა (**2012 წელი** - საქართველოს პრეზიდენტი, საქართველოს მთავრობა, აჭარისა და აფხაზეთის მთავრობები და სამინისტროები, საქართველოს სამინისტროები, თვითმართველი ქალაქები / **2013-2014 წწ** - საჯარო სამართლის იურიდიული პირები, საქვეუწყებო დაწესებულებები, გუბერნატორების ადმინისტრაციები, მარეგულირებელი კომისიები, თვითმართველი ერთეულები, სხვა ადმინისტრაციული ორგანოები);
* პროაქტიულად გამოსაქვეყნებელი ნუსხით განსაზღვრული საჯარო ინფორმაციის გარდა, ადმინისტრაციულ ორგანოებს დაევალებათ, **საკუთარი საქმიანობისა და კომპეტენციის ფარგლებში** სხვა საზოგადოებრივად მნიშვნელოვანი მონაცემების (Data Set) დამუშავება, შექმნა და გამოქვეყნება (მაგ. გარემოს დაბინძურების ფონი / გარემოს დაცვის სამინისტრო, თბილისის კრიმინოგენული რუკა / შსს, სოციალური დახმარებების რეგიონალური გადანაწილების რუკა / შრომის, ჯანმრთელობისა და სოციალური დაცვის სამინისტრო და სხვა);
* **ადმინისტრაციული ორგანოების საქმიანობისა და კომპეტენციის ფარგლებში** სხვადასხვა საზოგადოებრივად მნიშვნელოვანი მონაცემების ხელმისაწვდომობის მიზნით ერთიანი მონაცემთა ელექტრონული ბაზის კონცეფციის შემუშავება და დანერგვა - [www.data.gov.ge](http://www.data.gov.ge);
* საჯარო ინფორმაციის ხელმისაწვდომობასა და ღიაობასთან დაკავშირებული ელექტრონული რესუსრის კონცეფციის შემუშავება და დანერგვა - [www.foia.gov.ge](http://www.foia.gov.ge) სადაც განთავსდება საჯარო ინფორმაციის გაცემასთან დაკავშირებული სტატისტიკური მონაცემები, 10 დეკემბრის ანგარიშები, გზამკვლევები და სხვა ინფორმაცია. აღნიშნულმა ვებ-რესურსმა, ამასთან ერთად, უნდა შეითავსოს საჯარო ინფორმაციის გამოთხოვნის ელ.პორტალის ფუნქცია, საიდანაც შესაძლებელი იქნება საჯარო ინფორმაციის ელექტრონულად გამოთხოვნა საქართველოს ყველა ადმინისტრაციული ორგანოდან;
* საქართველოს სტატისტიკის დეპარტამენტის ვებ-გვერდის ახალი მოდულის შემუშავება, მასზე განთავსებული სტატისტიკური მონაცემების ხელმისაწვდომობის გაზრდის მიზნით ადვილად აღქმადი სტატისტიკური და კვლევითი კომპონენტის გამოქვეყნება;
* საზოგადოებრივი ნდობის ამაღლების მიზნით და ღიაობის პრინციპებიდან გამომდინარე მნიშვნელოვნად მიგვაჩნია ისეთი ელექტრონული რესურსის შექმნა, სადაც განცალკევებულად განთავსდება ინფორმაცია საქართველოში მიმდინარე ან დაგეგმილი მასშტაბური სახელმწიფო პროგრამების/პროექტების, მშენებლობების, უცხოური გრანტებისა და ფინანსური დახმარების, პრეზიდენტისა და მთავრობის სარეზერვო ფონდებიდან გამოყოფილი თანხების ხარჯთაღრიცხვის შესახებ - [www.spendings.gov.ge](http://www.spendings.gov.ge); *(ცალკეული ელ.რესურსის შემნის პრობლემატურობის შემთხვევაში, აღნიშნული ინფორმაცია შესაძლებელია განთავსდეს საქართველოს მთავრობის ოფიციალურ ვებ-გვერდზეც)*;
* საჯარო დაწესებულებების ოფიციალური ვებ-გვერდების მინიმალური ტექნიკური და ინფორმაციული შიგთავსის მოთხოვნილებების **გზამკვლევის** შემუშავება, მათი შესაბამისობაში მოყვანა web 2.0 სტანდარტებთან (Guideline for External Use of Web 2.0);

ბრძანებულების პროექტის შემუშავებამდე ჩვენ გთავაზობთ საქართველოს სამოქმედო გეგმის დანართში ჩიწეროს ის ინფორმაციული და ტექნიკური მოთხოვნები, რომლებიც აუცილებლად იქნება გათვალისწინებული ბრძანებულების პროექტში

|  |  |
| --- | --- |
| **დანართი 1** | **საჯარო ინფორმაციის მინიმალური ჩამონათვალი (ნუსხა), რომელიც უნდა დაექვემდებაროს ადმინისტრაციულ ორგანოთა ოფიციალურ ვებ-გვერდებზე პროაქტიულ განთავსებას** |
| **ზოგად ინფორმაცია ადმინისტრაციულ ორგანოს შესახებ** | * ადმინისტრაციული ორგანოს ხელმძღვანელის, მოადგილეების, სტრუქტურული ერთეულების და ტერიტორიული ორგანოების ხელმძღვანელების, საგარეო წარმომადგენლობების, ადმინისტრაციული ორგანოს სისტემაში შემავალი სახელმწიფო საქვეუწყებო დაწესებულებებისა და საჯარო სამართლის იურიდიული პირების ხელმძღვანელების (არსებობის შემთხვევაში) შესახებ ინფორმაცია: *სახელები და გვარები, ფოტოსურათები, ვრცელი ბიოგრაფიული მონაცემები, კომპეტენციის აღწერა, საკონტაქტო რეკვიზიტები (სამუშაო ელექტრონული ფოსტის მისამართი, მისაღების (თანაშემწის) ტელეფონისა და ფაქსის ნომრები);* * ადმინისტრაციული ორგანოს სისტემის სტრუქტურული ხე და ინფორმაციული აღწერა; * ადმინისტრაციული ორგანოს საფოსტო და ელექტრონული ფოსტის მისამართები, ადმინისტრაციული ორგანოს საზოგადოებასთან ურთიერთობის სამსახურის ტელეფონის ნომერი, ფაქსის ნომერი; * ადმინისტრაციული ორგანოს საქმიანობის (მათ შორის მისი სტრუქტურული ქვედანაყოფების/ერთეულების, ადმინისტრაციული ორგანოს სისტემაში შემავალი სახელმწიფო საქვეუწყებო დაწესებულებებისა და საჯარო სამართლის იურიდიული პირების) მარეგულირებელი სამართლებრივი აქტების ტექსტები (დებულება/წესდება, შინაგანაწესი ან/და სხვა სამართლებრივი აქტი); * ადმინისტრაციული ორგანოს საქმიანობის შესახებ წლიური ანგარიში. |
| **ინფორმაციის თავისუფლებასთან დაკავშირებული განცალკევებული განყოფილება ადმინისტრაციული ორგანოს ვებ-გვერდზე** [**www./ /.gov.ge/foi**](http://www./%20%20%20/.gov.ge/foi) | * საჯარო დაწესებულების მიერ შემუშავებული ყოველწლიური დოკუმენტი სადაც გაცხადებული იქნება თვითეული საჯარო დაწესებულების გეგმები და ანგარიშები საჯარო დაწესებულების ღიაობასთან დაკავშირებით; * საჯარო ინფორმაციის ხელმისაწვდომობის უზრუნველყოფაზე პასუხისმგებელი საჯარო მოსამსახურის ვინაობა (სახელი და გვარი), თანამდებობა, საკონტაქტო რეკვიზიტები: სამუშაო ელ.ფოსტა, ტელეფონისა და ფაქსის ნომრები; * საჯარო ინფორმაციის მოთხოვნასთან, ხელმისაწვდომობასთან, გაცემასთან, გაცემაზე უარის თქმასთან, გასაიდუმლოებასთან და ინფორმაციის თავისუფლების სხვა საკითხებთან დაკავშირებული სამართლებრივი აქტები; * ადმინისტრაციული საჩივრისა და საჯარო ინფორმაციის მოთხოვნის ჩამოსატვირთი ფორმები/ნიმუშები; * ადმინისტრაციული ორგანოს მიერ საქართველოს პრეზიდენტისა და პარლამენტისათვის წარდგენილი საქართველოს ზოგადი ადმინისტრაციული კოდექსის 49-ე მუხლით გათვალისწინებული ყოველწლიური ანგარიში და ამ ანგარიშების არქივი; * ადმინისტრაციული ორგანოდან სზაკ-ის 40-ე და 37-ე მუხლის შესაბამისად შესული განცხადებების რეესტრი (განცხადების შინაარსი, თარიღი, გაცემული ინფორმაციის გვერდების რაოდენობა, რეაგირების შინაარსი - უარი, ნაწილობრივი, სრულყოფილი); * ადმინისტრაციული ორგანოს მიერ სზაკ-ის 40-ე და 37-ე მუხლის შესაბამისად გაცემული განცხადებები; * საჯარო ინფორმაციის ელექტრონულად მოთხოვნის საშუალება, ანალოგიურად საქართველოს შემოსავლების სამსახურის ვებ-გვერდზე ინტეგრირებული მოდულისა: <http://eservices.rs.ge/default.aspx?s=3&p=21> |
| **ადმინისტრაციული ორგანოს გამგებლობაში არსებული საჯარო და შეზღუდული მოხმარების საინფორმაციო სისტემების ჩამონათვალი, აღწერა და მოხმარების წესები** | * მონაცემთა ბაზები, რეესტრები, და ა.შ.; |
| **ადმინისტრაციული ორგანოს მიერ შეგროვებული და დამუშავებული სტატისტიკურ ინფორმაცია** | * მონაცემები იმ ძირითადი მაჩვენებლების შესახებ, რომლებიც ასახავენ ადმინისტრაციული ორგანოს საქმიანობის ძირითად სფეროებში არსებულ სიტუაციასა და მათ განვითარების დინამიკას; |
| **ადმინისტრაციული ორგანოს საკადრო უზრუნველყოფის შესახებ ინფორმაცია** | * ადმინისტრაციულ ორგანოში ვაკანტურ თანამდებობათა ჩამონათვალი; * ვაკანტურ თანამდებობაზე მისაღები კანდიდატისათვის წაყენებულ საკვალიფიკაციო მოთხოვნების ჩამონათვალი და კონკურსის ჩატარების წესი; * საჯარო თანამდებობათა დასაკავებელი კონკურსის შედეგები; * საჯარო თანამდებობათა დასაკავებელი კონკურსის პროცედურებისა და შედეგებთან დაკავშირებული პრეტენზიების წაყენების, მათი ადმინისტრაციული წარმოების გზით გასაჩივრების წესის აღწერა; |
| **ადმინისტრაციულ ორგანოს მიერ განხორციელებულ სახელმწიფო შესყიდვებისა (ტენდერები, კონკურსები და სხვა სახის სახელმწიფო შესყიდვები) და განხორციელებულ სახელმწიფო ქონების პრივატიზების (ელექტრონული/საჯარო აუქციონების, პირდაპირი მიყიდვის, სხვა გზით) შესახებ ინფორმაცია** | * ყოველ წლიური გეგმა; * ყოველ კვარტალური ანგარიში; * წლის ანგარიში; * ადმინისტრაციული ორგანოს მიერ გაფორმებული ხელშეკრულებების ასლები. |
| **ადმინისტრაციული ორგანოს დაფინანსებასა და ხარჯთაღრიცხვასთან დაკავშირებულ ინფორმაცია** | * ადმინისტრაციული ორგანოს დამტკიცებული ბიუჯეტი; * ბიუჯეტის შესრულების ბალანსი/ბიუჯეტის ასიგნებების ხარჯვის შესახებ ინფორმაცია (ბიუჯეტის შესრულების ყოველ კვარტალური / წლიური ანგარიში); * ადმინისტრაციული ორგანოს საჯარო სამსახურებრივი უფლებამოსილების განმახორციელებელი თანამდებობის პირთა და კონკრეტულ საშტატო ერთეულზე სამართლებრივი აქტის საფუძველზე განსაზღვრულ/დამტკიცებულ ფინანსური განაკვეთები; * ადმინისტრაციული ორგანოს შესაბამისი სამართლებრივი აქტის საფუძველზე ან/და საკუთარი ინიციატივით განხორციელებული იმ პროექტებისა და პროგრამების (სოციალური, მიზნობრივი, კვლევითი, სამეცნიერო, საგანმანათლებლო, ამა თუ იმ სფეროს განვითარებაზე მიმართული და მისთ.) საერთო ხარჯთაღრიცხვა, რომელთა დამკვეთს, შემსრულებელს ან რეალიზაციაში რაიმე სახით მონაწილე მხარეს წარმოადგენს ადმინისტრაციული ორგანო; * უცხო სახელმწიფოთა მთავრობების, საერთაშორისო ორგანიზაციების, სხვა დონის სახელმწიფო ერთეულების მიერ ადმინისტრაციული ორგანოსათვის გამოყოფილი ფინანსური დახმარების (გრანტები) საერთო ხარჯთაღრიცხვა; * საქართელოს პრეზიდენტის და საქართველოს მთავრობის სარეზერვო ფონდებიდან ადმინისტრაციული ორგანოსათის გამოყოფილი თანხების ოდენობის (ასეთის არსებობის შემთხვევაში) შესახებ ინფორმაცია. |
| **სამართლებრივი აქტები** | * ნორმატიული აქტები; * ინდივიდუალური აქტები; * მათ შორის შეზღუდული ინფორმაციის ინდივიდუალური აქტები (მიღების თარიღი, გასაიდუმლოების მოტივი, გასაიდუმლოების თარიღი, გასაიდუმლოებაზე პასუხისმგებელი პირის ვინაობა); * იმ სასამართლო საქმეთა მიმოხილვა, რომელთა ერთ-ერთ მხარეს წარმოადგენს ს-დ ან მისი თანამდებობის პირი (სასამართლოს გადაწყვეტილებების, განჩინებების, დადგენილებების, ბრძანებების ტექსტები, მათი კანონიერ ძალაში შესვლის შესახებ ცნობები და ა.შ. |
| **დანართი 2** | **ტექნიკური მოთხოვნები** |
| **ვებ-კონტენტის ხელმისაწვდომობა** | * ადმინისტრაციული ორგანოს ვებ-გვერდებზე არსებული მნიშვნელოვანი მონაცემი (დოკუმენტები, სამართლებრივი აქტები, გეგმები და სხვა) განთავსებული უნდა იყოს ტექნიკურად მარტივად აღქმად ფორმატში - machine readable format (XML , JSON ან სხვა საშუალებები). * ადმინისტრაციული ორგანოს ვებ-გვერდებზე არსებული საბიუჯეტო დოკუმენტები, შესყიდვების ანგარიშები, სტატისტიკური ინფორმაცია განთავსებული უნდა იყოს xls-ში ან ისეთი ფორმატში საიდანაც შეიძლება ინფორმაციის ფილტრაცია და სორტირება. |

* **სამოქალაქო ჩართულობა**

სამწუხაროდ საქართველოს სამოქმედო გეგმის პროექტში თითქმის არ არის ასახული „ღია მმართველობის“ კონცეფციის ისეთი მნიშვნელოვანი შემადგენელი ნაწილი, როგორიც არის საჯარო პოლიტიკაში და გადაწყვეტილებების მიღების პროცესში საზოგადოებრივი ჩართულობა. ვფიქრობთ, რომ აღნიშნული (G2C Government to Citizen) მნიშვნელოვანია, რადგან თანამედროვე ტექნოლოგიების გამოყენებით, **მთავრობები ხელისუფლებაზე ორიენტირებულ მიდგომას ცვლიან საზოგადოებაზე ორიენტირებული მიდგომით**, ისინი ქმნიან გარემოს, სადაც მოქალაქეები ჩართულნი არიან სამთვრობო საქმიანობაში და აქვთ ხმის უფლება გადაწყვეტილების მიღების პროცესში. შესაბამისად ჩვენ მნიშვნელოვნად ვთვლით რიგი ინიციატივების აქტიურ დანერგვას სამოქალაქო ჩართულობის გაუმჯობესების მიზნით:

* **ადმინისტრაციული ორგანოების ვებ-გვერდების ადაპტაცია web 2.0 მოთხოვნებთან**, მათზე ისეთი მოდულების ინტეგრაცია, რომელიც საშუალებას მისცემს მოქალაქეებს კონკრეტულ საკითხებთან დაკავშირებით მიაწვდინონ საკუთარი იდეები და მოსაზრებები საჯარო დაწესებულების ხელმძღვანელებს, დააფიქსირონ საკუთარი მიდგომა კონკრეტულ საკითხებთან დაკავშირებით, მიიღონ პასუხები, მოხდეს იდეების საჯარო განხილვა;
* **საჯარო დაწესებულებების საზოგადოებასთან კომუნიკაციის სტრატეგიული გეგმების შემუშავება და გასაჯაროება -** საჯარო დაწესებულებების საზოგადოებასთან ურთიერთობის დეპარტამენტებმა უნდა შეიმუშაონ და გამოაქვეყნონ მოქალაქეებთან კომუნიკაციის სტრატეგიები, რომელიც მიმართული იქნება არა მხოლოდ მომსახურების ხარისხის გაუმჯობესებაზე, არამედ დაინტერესებული მოქალაქეების მეტ ჩართულობაზე დაწესებულებების საქმიანობაში და შეფასებაში;
* **საჯარო დიალოგის ღია პლატფორმის შემუშავება** [www.opinions.gov.ge](http://www.opinions.gov.ge), სადაც მიმდინარეობს ონლაინ განხილვები და კონსულტაციები, ქვეყნდება ელ-ჩართულობისთვის აუცილებელი მოვლენათა კალენდარი, შესაძლებელია მაღალი თანამდებობის ოფიციალური პირებისთვის კითხვების დასმა და პასუხების მიღება, ონლაინ ფორუმზე მიმდინარეობს სხვადასხვა საკითხების განხილვა, მოქალაქეებს საშუალება აქვთ ინიცირება გაუკეთონ საკუთარ წინადადებებს, ხმა მისცენ/არ მისცენ კონკრეტულ გამოკითხვებს, ჩაერთონ მთავრობის მიერ ინიციირებული პროგრამების/პროექტების/სტრატეგიების განხილვაში;
* **პეტიციების ელექტრონული პლატფორმის დანერგვა** [www.petitions.gov.ge](http://www.petitions.gov.ge) აღნიშნული რესურსის გამოყენებით შესაძლებელი იქნება ნებისმიერი მსურველის მიერ ელექტრონული პეტიციის ინიციირება. ხოლო შესაბამისი რაოდენობის ელექტრონული ხელმოწერების შეგროვების შემთხვევაში (მაგ. 10 000 ხელმოწერა) საზოგადოების მიერ დაყენებული საკითხი განიხილება შესაბამისი კომპეტენციის უწყების მიერ. განხილვის შედეგები ღიად გომოქვეყნდება და თან დაერთვება პეტიციის გვერდს.
* **ელექტრონული ფორმით არსებული საჯარო ინფორმაციის არქივირება (Electronic Record Management)**

ღია მმართველობის ერთ-ერთ ძირითად ინდიკატორად მიჩნეულია საჯარო დოკუმენტაციის ხელმისაწვდომობა. თანამდეროვე საჯარო სექტორის დოკუმენტბრუნვის უმნიშვნელოვანეს შემადგენელ ნაწილს წარმაოდგენს ელექტორნული სახით არსებული ინფორმაცია, რომელიც თავისი შინაარსით წარმოდგენს ისეთივე საჯარო ინფორმაციას, როგორც არის ადმინისტრაციულ ორგანოებში არსებული ნებისმიერი სხვა დოკუმენტი. სამწუხაროდ საქართველოს რეალობაში ელექტრონული დოკუმენტაციის არქივირება და გასაჯაროება ფაქტობრივად არ ხორციელდება.

არქივების გამჭვირვალობასთან დაკავშირებით, „პარტნიორობა ღია მმართველობისთვის“ საქართველოს სამოქმედო გეგმის ნაწილად შეიძლება დაიგეგმოს:

* ელექტრონული ფორმით არსებული საჯარო ინფორმაციის არქივირებისა და შასაბამისი სამართლებრივი ბაზის კონცეფციის შემუშავება და დანერგვა.

ჩვენ, აგრეთვე, მიგვაჩნია, რომ აუცილებელია სამოქმედო გეგმაში აისახოს „ღია მმართველობის“ ფორმატში უკვე დანერგილი მიღწევების შემდგომი განვითარება, კერძოდ:

* უნდა გაიზარდოს იმ თანამდებობის პირთა ჩამონათვალი **(პირველ რიგში საჯარო სამართლის იურიდიული პირის ხელმძღვანელთა დამატებით**) ვისი ქონებრივი მდგომარეობის დეკლარაციებიც ექვემდებარება დეკლარაციების საძიებო სისტემაში გამოქვეყნებას - [www.declaration.ge](http://www.declaration.ge);
* სახელმწიფო შესყიდვების ერთიანი ელექტრონული სისტემის ღიაობის მიზნით, სისტემაში **არარეგისტრირებულ მომხარებელს** უნდა მიეცეს წვდომა შემსყიდველი ორგანიზაციების მიერ გამოქვეყნებულ შესყიდვების გეგმებსა და ანგარიშებზე - [www.tenders.procurement.gov.ge](http://www.tenders.procurement.gov.ge);
* ფინანსთა სამინისტრომ უნდა უზრუნველყოს საბიუჯეტო ორგანიზაციების **პროგრამული ბიუჯეტის შესრულების კვარტალური/წლიური ანგარიშების ხელმისაწვდომობა** - [www.mof.ge](http://www.mof.ge);
* საქართველოს უზენაესი სასამართლოს მიერ დანერგილი სასამართლო გადაწყვეტილებების მონაცემთა ბაზის ანალოგიურად- <http://prg.supremecourt.ge/>, ხელმისაწვდომი გახდება საერთო სასამართლოების გადაწყვეტილებების მონაცემთა ბაზაც.